b'\n_START_ARTICLE_\nLucian S\xc3\xa2nm\xc4\x83rtean\n_START_SECTION_\nSeurajoukkueura\n_START_PARAGRAPH_\nS\xc3\xa2nm\xc4\x83rtean aloitti uransa kotikaupunkinsa Gloria Bistri\xc8\x9bassa, jota h\xc3\xa4n edusti vuodet 1998-2003. Vuonna 2003 h\xc3\xa4n siirtyi Kreikan Superliigan Panathinaikosiin. Panathinaikosissa S\xc3\xa2nm\xc4\x83rtean pelasi viisi kautta, mutta tilille kertyi vain 24 ottelua Superliigassa. Kaudella 2003\xe2\x80\x932004 h\xc3\xa4n voitti seuran paidassa sek\xc3\xa4 Superliigan ett\xc3\xa4 Kreikan cupin._NEWLINE_Talvella 2007 S\xc3\xa2nm\xc4\x83rtean siirtyi Alankomaiden Eredivisien Utrechtiin. H\xc3\xa4n pelasi seurassa vuoteen 2008 asti ollen kent\xc3\xa4ll\xc3\xa4 vain 16 liigaottelussa ilman maaleja. Tammikuussa 2009 S\xc3\xa2nm\xc4\x83rtean palasi kasvattajaseuraansa Gloria Bistri\xc8\x9baan. H\xc3\xa4n edusti seuraa vain saman vuoden joulukuuhun asti, kunnes siirtyi FC Vasluihin. Vasluissa pelatun nelj\xc3\xa4n vuoden aikana S\xc3\xa2nm\xc4\x83rtean voitti Romanian cupin. H\xc3\xa4n pelasi 121 ottelua, joissa h\xc3\xa4n onnistui maalinteossa 11 kertaa. _NEWLINE_Talvella 2014 S\xc3\xa2nm\xc4\x83rtean siirtyi kotimaansa suurseuraan Steaua Bukarestiin, jossa h\xc3\xa4n voitti liigamestaruuden kaudella 2013\xe2\x80\x932014 ensimm\xc3\xa4ist\xc3\xa4 kertaa urallaan. My\xc3\xb6s kaudella 2014\xe2\x80\x932015 S\xc3\xa2nm\xc4\x83rtean juhli Liga I:n mestaruutta. H\xc3\xa4n pelasi seuran paidassa vuosina 2014\xe2\x80\x932015 26 ottelua tehden niiss\xc3\xa4 viisi maalia. Vuonna 2014 h\xc3\xa4net valittiin vuoden jalkapalloilijaksi kotimaassaan._NEWLINE_Tammikuussa 2015 S\xc3\xa2nm\xc4\x83rtean siirtyi Saudi-Arabian valioliigan Ittihadiin.\n_START_SECTION_\nMaajoukkueura\n_START_PARAGRAPH_\nRomaniaa alle 21-vuotiaiden maajoukkueessa edustanut S\xc3\xa2nm\xc4\x83rtean debytoi Romanian jalkapallomaajoukkueessa vuonna 2002. Silloinen p\xc3\xa4\xc3\xa4valmentaja Ioan Sab\xc4\x83u sanoi S\xc3\xa2nm\xc4\x83rteanin olevan Romanian lahjakkain pelaaja sitten Gheorghe Hagin. S\xc3\xa2nm\xc4\x83rteanin ura ei kuitenkaan edennyt odotetulla tavalla loukkaantumisista johtuen ja h\xc3\xa4n pelasi seuraavat maaottelunsa vasta vuonna 2011, kahdeksan vuotta edellisest\xc3\xa4 maajoukkuekomennuksesta. Victor Pi\xc8\x9burc\xc4\x83n aikana S\xc3\xa2nm\xc4\x83rtean nousi mukaan maajoukkueeseen vakiopelaajaksi. H\xc3\xa4n pelasi kaikkiaan 21 maaottelua, joista viimeisen kes\xc3\xa4kuussa 2016.'